Letná terasa je nepochybne jedným z najlepších miest na vychutnávanie si slnečných lúčov či príjemne teplých nocí. Môžete na nej relaxovať pri vašej obľúbenej knihe, viesť nekonečné rozhovory s priateľmi alebo si užívať rodinný obed.
Všetko je len na vašej predstavivosti! Pokiaľ chcete z letnej terasy vyťažiť čo najviac, je dôležité vybaviť ju praktickým nábytkom a vhodnými doplnkami. Inšpirujte sa naším výberom vecí, ktoré by vám nemali chýbať.
Postarajte sa o tieň
Ak patríte medzi ľudí, ktorí by najradšej trávili na čerstvom vzduchu 24 hodín denne, letná terasa sa zrejme stane najobľúbenejším miestom vášho domova. Myslite však na to, že silné letné slnko je nekompromisné, a to najmä v čase obeda.
Aby ste predišli spáleniu pokožky či úpalu, je dôležité zabezpečiť si dostatok tieňa. V tomto ohľade dobre poslúži slnečník alebo vysúvateľná markíza, ktorú si viete nechať inštalovať na stenu domu.
Pri výbere slnečníka voľte model, ktorý je nastaviteľný v čo najširšom rozsahu. Ľahko si potom budete vedieť prispôsobiť jeho polohu tak, aby vždy vytváral tieň na správnom mieste. Všímajte si aj stabilitu. Najmä v prípade väčších slnečníkov je dôležité, aby mali dobrú podstavu. Pri vetre tak nebudete mať obavy o svoju bezpečnosť.
Myslite aj na svetlo
Niet nad dlhé letné večery strávené na letnej terase v spoločnosti vašich najbližších. Aby ste si vytvorili dokonalú atmosféru, je dôležité správne osvetlenie. Vydať sa môžete rôznymi cestami. Obľúbeným riešením sú napríklad stojace lampy so štýlovými tienidlami, ktoré po dizajnovej stránke pekne oživia priestor terasy. Zároveň sú aj praktické – dokážete si ich natočiť tak, aby svetelný kužeľ smeroval presne tam, kde ho chcete mať.
Letná terasa s komfortom na prvom mieste
Nejedna záhradná súprava nábytku určená na letné terasy je vyrobená z tvrdého dreva. To je síce odolné voči poveternostným vplyvom, no po niekoľkých minútach sedenia vás z neho začne bolieť chrbát. Oveľa komfortnejším riešením sú klasické čalúnené kreslá. Tie sa síce veľmi nekamarátia s dažďom, ale pokiaľ ich v čase nevyužívania budete ukrývať v interiéri, nič sa im nestane.
Relaxačné kreslá s jednoduchou konštrukciou ľahko prenesiete na terasu a nezaberú vám veľa miesta. Ba čo viac, zabezpečia vám nekompromisný komfort a neomrzia vás ani po niekoľkých hodinách sedenia.
Letná terasa a jedlo
Neoddeliteľnou súčasťou príjemných chvíľ strávených na letnej terase je aj chutné jedlo. Na to, aby ste si vaše obľúbené dobroty mohli vychutnávať bez akýchkoľvek obmedzení, budete potrebovať stôl. Ideálne taký, ku ktorému sa zmestia aj prípadné návštevy.
Pokiaľ ho chcete nechať vonku počas celej letnej sezóny, vyberte si model, ktorý odolá poveternostným vplyvom. A naopak, ak máte terasu dobre chránenú pred vlhkosťou, vystačíte si aj s obyčajným jedálenským stolom. K dispozícii je množstvo rôznych veľkostných a dizajnových variantov. Je už len na vás vybrať si ten pravý!